Verżjoni Vidjo: San Lawrenz Ġustinjani "Permezz tal-prattika tat-talb nistgħu nibnu Ċittadella li ma tistax tiġi meqruda, fejn għandna nkunu protetti b'mod sigur kontra l-għedewwa kollha tagħna." – San Lawrenz Ġustinjani SAN LAWRENZ ĠUSTINJANI Isqof, Konfessur u Patrijarka ta' Grado 1381 – 1455 Tagħrif: Twieled Venezja minn familja nobbli. Ommu baqgħet armla kmieni, b'ħafna wlied u għażlet li titqaddes billi tagħti ruħha għall-edukazzjoni tagħhom bla ebda ħsieb li terġa' tiżżewweġ. Fiċ-ċkejken Lawrenz kixfet minn kmieni ruħ nobbli u ġeneruża u għalhekk bdiet minn kmieni tiżra' ż-żerriegħa ta' ħajja devota u ta' perfezzjoni. Iċ-ċkejken kien iwieġeb 'l ommu li bil-grazzja t'Alla kien irid isir qassis. Ta' 19-il sena sema' s-sejħa t'Alla u bil-parir ta' zijuh Don Querini, wara li rrifjuta ż-żwieġ, daħal mal-kongregazzjoni tal-Kanonċi Sekulari ta' San Ġorġ fil-kunvent ta' Alga, gżira żgħira ħdejn Venezja. Kien ġa hekk imrawwem fil-mortifikazzjoni, li s-superjuri kellhom inaqqsuhomlu minflok ma jġagħluh iżidhom. Kien għal kulħadd xempju ta' faqar, ta' mortifikazzjoni, ta' ġabra u ta' umiltà. Kien iħobb imur jitlob il-karità bil-ħorġa fuq spalltu, bla ma jistħi minn ħadd. Wara li ordna saċerdot (1406) ġie magħżul bħala pirjol tal-komunità u ftit wara bħala ġeneral tal-kongregazzjoni. Għamel riforma tad-dixxiplina u daħħal kostituzzjoni ġdida li biha l-kanonċi minn sekulari saru regulari. Il-fama tiegħu ta' qaddis u ż-żelu tiegħu għas-salvazzjoni tal-erwieħ ġibdu fuqu l-attenzjoni ta' Ewġenju IV, li fit-22 ta' Mejju, 1433 għamlu isqof ta' Castello. Kellu jaċċetta fuq qalbu; iżda ħa l-pussess hekk bil-kwiet li ħbiebu ma sarux jafu bih qabel maċ-ċerimonja kienet ġa spiċċat. Bħala isqof, kif ukoll bħala reliġjuż, baqa' eżemplari fil-ħeġġa tal-imħabba lejn Alla u tal-karità mal-fqar. Ġedded knejjes imġarrfin, waqqaf parroċċi ġodda, għen il-fondazzjoni ta' kunventi ġodda u rriforma l-ħajja u d-dixxiplina tal-kanonċi taħtu. Iżda fuq kollox kienet tiddi l-karità nisranija u l-ġenerożità tiegħu. Kulma kien jaqla' kien jagħtih lill-fqar, waqt li hu nnifsu kien jgħix ħajja sempliċi u ta' faqar. Meta wħud osservawlu li kien imissu joqgħod aktar attent għal ġieħu, tal-Knisja u tar-repubblika, kien iwieġeb li l-virtù kienet l-unika żina tal-karattru ta' isqof u li l-fqar kollha tad-djoċesi kienu membri tal-familja tal-isqof. Ma kienx iżomm miegħu ħlief ħamsa min-nies. La kellu arġenteriji u lanqas ilbies fin – sodda tat-tiben mgħottija bi gverta ħarxa. Hekk seta' jikseb ir-rispett u l-imħabba ta' kulħadd u r-riformi l-aktar iebsa fost il-kleru u l-poplu. Kien ifittex il-progress tal-ħajja Nisranija sew bil-predikazzjoni kemm bil-kitba. Kienu jqimuh id-dinjitarji sew tal-Knisja, kemm tal-istat u sew ta' ġo pajjiżu u kemm ta' barra pajjiżu. Meta fl-1451 miet il-patrijarka ta' Grado, il-Papa Nikola V ħatru bħala s-suċċessur, billi neħħa s-sedi ta' Castello li kienet taħt il-patrijarka ta' Grado u ttrasferixxa Venezja s-sedi ta' Grado. Għalhekk il-qaddis hu wkoll magħruf bħala l-ewwel patrijarka ta' Venezja, għad li dan it-titlu ma bediex qabel l-1751. L-aħħar erba' snin ta' ħajtu għaddihom b'dan il-piż fuq spallejh, li hu aċċetta bl-ordni tal-Papa u mitlub mid-doġe ta' Venezja. In-neputi tiegħu, Bernardu Ġustinjani, li kiteb ħajtu bil-Latin, jirrakkonta bosta mirakli u profeziji tal-qaddis. Kien għadu kemm temm jikteb l-opra tiegħu. "Gradi tal-Perfezzjoni" meta qabdu deni qawwi. Riedu jpoġġuh fuq sodda tajba, iżda ma riedx jibdilha mat-tiben. Talbuh jagħmel testment iżda ma kellu xejn xi jħalli. Biss wissa lil kulħadd biex ikunu tajbin u ordna li jidfnuh bla pompi, bħala reliġjuż, fil-kunvent ta' San Ġorġ, iżda s-senat oppona ruħu għal dan wara mewtu. Marċellu, dixxiplu tiegħu u ta' familja nobbli, beda jolfoq u jibki bħal tifel. Il-qaddis farrġu u qallu li fil-Għid ta' wara jkunu flimkien. Miet fit-8 ta' Jannar tal-1455. Ġismu, bl-ordni tas-senat, jinsab fil-bażilika ta' San Mark, Venezja. Ħsieb : Meta San Lawrenz Ġustinjani kien għadu tifel, kien diġà beda jaspira li jrid jgħix ħajja iżjed perfetta fuq il-passi ta' Kristu; u ta' dsatax-il sena, kellu viżjoni tal-Għerf Etern. L-affarijiet kollha tad-dinja li qabel deheru ta' sbuħija tlellex f'għajnejh, ikkomparati ma' din id-dehra, issa dehru hekk mitfija li vojt kbir tħalla f'qalbu u xejn ħlief Alla ma seta' jimlieh. Kien propju "b'din" il-viżjoni tat-tgawdija tal-Ġenna f'moħħu li l-qaddis issokta l-ħajja tiegħu. Il-ġid vera li hemm jistenniena fis-sema jekk fuq din l-art infittxu s-Saltna t'Alla l-ewwel u qabel kollox, kien dak li anima kull ħsieb, kelma u azzjoni tal-qaddis. B'din id-dehra quddiem għajnejh, huwa: irrifjuta l-offerta ta' żwieġ brillanti, ħarab segretament mid-dar tiegħu f'Venezja, u ngħaqad mal-Kanonċi Sekulari ta' San Ġorġ, u wieħed wieħed huwa rnexxielu jfarrak u jieħu kontroll fuq kull stint naturali li seta' jnaqqaslu l-unjoni tiegħu ma' Alla li tant kien iħobb. Meta Lawrenz daħal bħala reliġjuż, kien hemm raġel għani li mar biex jipprova jfixklu milli jissagrifika kull prospett ta' din id-dinja. Il-patri għaqli għaraf jisimgħu bil-paċenzja waqt li dan beda jaħtfu, jirrabja miegħu u jabbużah bi vjolenza. Imbagħad wieġbu bil-kalma u bil-ġentilezza. Huwa kellmu fuq kemm hi qasira l-ħajja fuq din l-art, fuq li l-pjaċiri ta' din id-dinja huma inċerti, u fuq il-premju inkomparabbli li kien ifittex għalih innifsu imma li xtaq li kull ħabib jiksbu. Għal dan il-kliem, ir-raġel ma seta' jgħidlu xejn iżjed; ħass li fil-verità Lawrenz kien tassew għaqli, u li hu kien jinsab fil-bluha u fil-qerq. B'konsegwenza, ir-raġel ħalla d-dinja, sar novizz ma' San Lawrenz u l-mewt qaddisa tiegħu assigurat dak it-teżor li qatt ma jonqos fis-sema. Bħala superjur u ġenerali, Lawrenz kabbar u saħħaħ l-Ordni tiegħu, u bħala l-isqof tad-djoċesi tiegħu, minkejja l-malafama u l-insulti li ġarrab, ġab ir-riformi meħtieġa. L-entużjażmu tiegħu wassal biex jinħatar bħala l-ewwel Patrijarka ta' Venezja, iżda baqa' dejjem saċerdot umli, bil-għatx għad-dehra tas-sema. Hekk kif spiċċa l-vjaġġ tiegħu f'din l-art, Lawrenz reġa' ra li l-viżjoni eterna issa kienet qrib u filwaqt li rrifjuta milli jpoġġuh fuq sodda komda minkejja l-uġigħ, hu esklama f'estasi: "Ġesù twajjeb, arani ġej!" u miet ta' 74 sena. U int, tpoġġi il-ħarsa tiegħek fuq il-premju tal-ġenna biex dak kollu li taħseb, tgħid u tagħmel ikun jirrifletti l-preparazzjoni tiegħek tat-teżor li ma jiġix nieqes fis-sema? Tipprattika distakk minn dak li huwa materjali, b'mod li bil-mod il-mod inti tintrabat bis-sħiħ ma' dak li huwa spiritwali? Tfittex l-umiltà u l-ħajja moħbija ta' talb bħalma fittixha dan il-qaddis minkejja l-pożizzjoni għolja li ngħatatlu? Tixxennaq għall-ġenna, il-vera dar tagħna b'mod li taħdem għaliha b'mod kostanti u tgħin lill-proxxmu tiegħek biex jagħmel l-istess? Talba : Agħtina O Alla nitolbuk, li għat-talb ta' San Lawrenz Ġustinjani, aħna ngħixu b'mod li ninqdew tajjeb bil-ġid li jgħaddi hekk li nagħrfu norbtu qalbna minn issa mal-ġid li jibqa' għal dejjem, dak li int wegħedtna li tagħtina fis-Sema. Bi Kristu Sidna. Ammen. English Version: http://catholicharboroffaithandmorals.com/St.%20Lawrence%20Justinian.html Alternative Reading: http://catholicismhastheanswer.com/saint-lawrence-justinian/ Wikipedia: https://en.wikipedia.org/wiki/Lawrence_Giustiniani Nota: It-Tagħrif dwar dan il-qaddis tal-lum huwa meħud mill-fuljett Signum Fidei . __ATA.cmd.push(function() { __ATA.initDynamicSlot({ id: 'atatags-26942-5ed64ef625e70', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });
8 ta' Jannar: San Lawrenz Ġustinjani